L'ICF i l'Association for Corporate Growth (ACG) celebren la 1a jornada del Programa de 20 a 100, un cicle de conferències que pretén animar les empreses catalanes a guanyar dimensió.
Els directius d'Audax Energia, Frith Ravich i MAT Holding han detallat l'estratègia de creixement que han seguit les seves companyies.
Prop d'un centenar empreses, fons d'inversió i associacions empresarials han participat en aquesta primera sessió.
L'ICF i la plataforma de fusions i adquisicions ACG han celebrat la 1a edició del Programa de 20 a 100 que té com a l'objectiu d'impulsar el creixement del teixit empresarial de Catalunya.
Aquest cicle de conferències neix amb la voluntat de donar a conèixer, a través dels testimonis de diferents directius, casos empresarials d'èxit que han guanyat dimensió en els darrers anys.
Prop d'un centenar d'empreses, fons d'inversió i associacions empresarials han assistit a aquesta primera jornada, que ha comptat amb la participació de tres companyies de renom del teixit productiu català: Audax Energia, Frith Ravich i MAT Holding.
L'acte, celebrat al Palau Robert, l'han obert el conseller delegat de l'ICF, Josep-Ramón Sanromà, i el president de l'ACG Barcelona, Xavier Pérez Farguell.
El conseller delegat de l'ICF ha explicat que "les empreses catalanes necessiten guanyar dimensió per tenir capacitat d'innovar, digitalitzar-se i operar en un marc global".
En aquest sentit, ha afegit que "a Catalunya hi ha 4.800 empreses que, amb una facturació d'entre 10 i 50M€, tenen oportunitat de créixer bé de manera orgànica o via adquisicions" i que, per fer-ho, compten amb "les múltiples soluciones de finançament de l'ICF via finançament directe, avals i capital risc".
Per la seva part, el president d'ACG Barcelona ha destacat la importància d'aquest acte per "demostrar als empresaris que el creixement és possible, sigui per mitjà de compres o de processos de fusió".
"Per augmentar la productivitat és indispensable guanyar dimensió", ha afirmat Farguell.
Posteriorment, ha tingut lloc una taula rodona en la que han participat José Elias, president del grup energètic Audax, Judith Viader, directora general de Frit Ravich, i Pau Relat, conseller delegat de MAT Holding.
Durant el col·loqui, els empresaris han explicat quina ha estat l'estratègia de creixement de les seves respectives companyies i quins són els
reptes que afronten pels propers anys.
El màxim responsable d' Audax ha explicat que l'empresa ha optat per créixer a la Borsa i a través d'adquisicions.
José Elías ha animat les pimes a utilitzar els mercats financers en els seus plans de futur i ha destacat que "en aquest país hi ha poca mentalitat per augmentar la dimensió amb la compra d'empreses.
Els bancs han de liderar aquest procés, perquè són un actor molt important perquè les pimes puguin créixer".
Audax, que va ser la primera empresa en emetre bons corporatius al mercat MARF, ha entrat en un mercat nou cada any.
Ben diferent ha estat l'estratègia de creixement de Frit Ravich des del seu naixement l'any 1963.
L'empresa d'alimentació ha basat el seu negoci en augmentar la seva dimensió de forma orgànica.
"Hem sigut inconformistes i ens hem centrat en renovar el producte contínuament.
La companyia ha previst inversions de l'ordre de 20 milions d'euros entre 2018 i 2020 per ampliar la seva capacitat de producció.
Viader i el conseller delegat de MAT Holding, Pau Relat, han coincidit a valorar com a indispensable que les empreses comptin amb un pla de creixement definit.
Relat ha recomanat que "les adquisicions han de tenir un efecte multiplicador en el perímetre de l'empresa.
Comprar exclusivament per aconseguir les sinèrgies previstes no té sentit, perquè aquestes reduccions de costos no es compleixen mai".
MAT Holding ha realitzat una operació corporativa anual durant els darrers quatre anys.
En el marc d'aquest programa per impulsar el creixement empresarial, ICF i AGC organitzaran una nova conferència durant el segon semestre de l'any per donar a conèixer més casos empresarials d'èxit.